Baie dankie dat u dit geskryf het. Ten minste is u nou betrokke by ’n debat wat gevaarlik naby aan oorkook is. U het ’n standpunt op die tafel geplaas waaragter daar denke is. Dit is duidelik dat die meerderheid boere – en dit is daardie gedeelte van ons gemeenskap wat oor die vermoë beskik om ons land tot stilstand te bring – nie met u standpunt saamstem nie en ook nie met die aannames waarop dit gegrond is nie.
In Suid-Afrika is plaasaanvalle en veral plaasmoorde nie dieselfde as ander wegholstatistieke nie. Daar is drie aspekte in die besonder wat plaasmoorde van die res onderskei.
Wat nou noodsaaklik is, is aksie. ’n Spesialiseenheid moet in die lewe geroep word om voorkomende aksie deur middel van intelligensieskakeling te neem. Dit is onvergeeflik dat daar ná 15 jaar nog geen vordering gemaak is met die SAPD se onderneming om ’n reservistemag op die been te bring ná die afskaffing van die kommando’s nie.
’n Klein maar beduidende stap sou wees om op te hou om boere te ontwapen wat van die amnestieperiode vir die hernuwing van lisensies gebruik wil maak. Die meeste van hulle het die afsnydatum misgeloop weens swak dienslewering deur landelike polisiestasies. Dit laat boere kwesbaar in die ergste moontlike tyd en onder die ergste moontlike toestande ooit. Daar is geen logiese rede hiervoor nie. Só ’n besluit sal ten minste meer sensitiwiteit gee aan die stem van redelikheid en gevoel van begrip van u kant af – en u het dit nodig.